અટલ બિહારી વાજપેયી માટે આ આંચકો હતો. તેમણે અડવાણી સામે જોયું ત્યારે અડવાણીએ નજર ફેરવી લીધી. વાજપેયીને અંધારામાં રાખીને એક બીજી સ્ક્રિપ્ટ લખવામાં આવી હતી જેમાં મોદીએ પોતાનો જોરદાર બચાવ કરવાનો હતો અને પછી મોદીને સમર્થન આપનારો અને તેમનામાં વિશ્વાસ વ્યક્ત કરનારો ઠરાવ આવવાનો હતો જેને અડવાણી ખુદ સમર્થન આપવાના હતા. ૧૧ વર્ષ પહેલાં આ જ ગોવામાં આ જ લાલકૃષ્ણ અડવાણીએ પોતાના આજીવન મિત્ર અને વરિષ્ઠ સાથી અટલ બિહારી વાજપેયી સાથે વિશ્વાસઘાત કરીને નરેન્દ્ર મોદીને બચાવી લીધા હતા. વાજપેયી સાથે વિશ્વાસઘાત કરવા બદલ અડવાણીને આજે અફસોસ થાય છે કે નહીં એ તો મર્યાદાપુરુષોત્તમ રામ જાણે, પણ મોદીને બચાવવા બદલ જરૂર અફસોસ થતો હશે એ નક્કી વાત છે. એક વાર નહીં, બે વાર નહીં, ત્રણ-ત્રણ વાર અડવાણીએ નરેન્દ્ર મોદીની ખુરશી બચાવી હતી. એક વાર ગોવામાં અને બે વાર ગાંધીનગરમાં અસંતુષ્ટોના બળવા વખતે. ગુજરાતના અસંતુષ્ટોના નેતા કેશુભાઈ પટેલે તો અડવાણી પર ખફા થઈને કહ્યું હતું કે નરેન્દ્ર મોદી પર અડવાણીના ચાર હાથ છે એટલે મોદી દરેક પાપ પછી ઊગરી જાય છે.